פרחיל

פרחיל (בספרדית: Isla Perejil, בערבית: ليلى) הוא אי זעיר במצר גיברלטר (בין הים התיכון לאוקיינוס האטלנטי), כ-200 מטר מחופה הצפוני של מרוקו, וכ-8 ק"מ מהעיר סאוטה שבמובלעת הספרדית שבצפון המגרב. אורכו של האי הוא כ-500 מטר ורוחבו כ-300 מטר. האי אינו מיושב והצמחייה בו דלילה מאוד וכוללת בעיקר שיחים.

מקור השם
שמו הערבי של האי הוא לילה (ليلة). פירוש המילה הוא "לילה", אך מקורו של השם הוא משיבוש של צמד המילים הספרדיות la isla = האי, שכן בחלק מהניבים של השפה הספרדית, כולל בניב האנדלוסי, נוהגים לא להגות את האות s לפני עיצורים או בסוף המילה (או להגות אותה כמו ה"א), ולכן המילים la isla נשמעות כמעט כמו "לילה". פירוש המילה הספרדית Perejil הוא פטרוזיליה, אך שמו של האי הוא כנראה שיבוש של Pérez Gil (פֶרֶס חִיל), בעליו הראשון של האי.

ריבונות
שתי מדינות - ספרד ומרוקו תובעות ריבונות על פרחיל/לילה. האי נמצא קרוב יותר למרוקו מאשר לספרד, אך בהכרזת העצמאות של מרוקו האי אינו מוזכר כלל.

רובם הגדול של הספרדים והמרוקאים לא היו מודעים לעצם קיומו של האי עד ל-11 ביוני 2002, כשהוצבה בו קבוצה של שוטרים מרוקאים, על מנת לפקח על ההגירה הבלתי סדירה (לפי דברי מרוקו). לנוכח התגובות הזועמות מצד ספרד, הוחלפו השוטרים בחיל הים המרוקאי, אך הדבר רק העמיק את המחלוקת בין שתי המדינות בנוגע לריבונות על האי. כמעט כל המדינות של האיחוד האירופי (למעט צרפת) צידדו בעמדתה של ספרד ואילו מדינות הליגה הערבית (למעט אלג'יריה) צידדו במרוקו. ב-17 ביולי 2002 התחיל הצבא הספרדי במבצע "להחזיר את הריבונות" (Recuperar Soberanía), שבמסגרתו פלשו לאי כוחות של חיל רגלים וחיל אוויר ספרדיים. החיילים המרוקאים, שלא גילו התנגדות, הועלו על מסוקים והועברו לסאוטה ומשם לגבול מרוקו, והמבצע הסתיים ללא שפיכות דמים, אך עלה לספרד כמעט מיליון אירו. באותו יום הוחלפו חיל הרגלים וחיל האוויר בלגיון הספרדי, יחידה מובחרת של צבא ספרד, שנשאר באי עד שמרוקו הסכימה, בתיווך ארצות הברית, לחזור לסטטוס קוו.

הסיבות לתקרית זו טמונות, ככל הנראה, בהצהרות הקודמות של מרוקו על ריבונותה על הערים סאוטה ומלייה, והתגובה הספרדית החריפה היוותה למעשה אזהרה למרוקו. האופוזיציה בספרד מתחה ביקורת על ממשלת אסנר על התגובה חסרת הפרופורציות לדעתה. נכון לאפריל 2020, על האי הקטנטן אין ריבונות מוסכמת.

היסטוריה
14 באוגוסט 1415: הנסיך הפורטוגזי דון אנריקה "הספן" ואחיו דון דוארטה כובשים את העיר סאוטה מידי ממלכת פֶס.
1580: מת המלך הפורטוגזי סבסטיאן ועולה לשלטון פליפה השני, בנם של מלך ספרד וקיסרית פורטוגל ובית המלוכה הפורטוגזי מתאחד עם בית המלוכה הספרדי.
1640: מתרחש המרד הפורטוגזי וסאוטה מחליטה להישאר תחת שלטונו של פליפה הרביעי.
1668: הסכם בין ספרד לפורטוגל שלפיו פורטוגל מכירה בריבונות הספרדית על סאוטה.
1779: מושל סאוטה, הגנרל אורקסיטס מציב כוחות צבא באי פרחיל.
1808: האימפריה הבריטית משתלטת על האי במהלך מלחמתה נגד נפוליון.
1813: המלך פרננדו השביעי מבקש מהבריטים לפנות את האי בטענה שהיה שייך לספרד והבריטים אכן מפנים את האי.
1848: ראש ממשלת ספרד נרבָאֶס מנהל משא ומתן על תיקון גבולות עם הסולטאן המרוקאים מולי עבד אלרחמן ומאלץ אותו להסכים להרחבת שטחה של ספרד עד ג'דו. בתגובה שולחת ממשלת בריטניה כוחות מגיברלטר לפרחיל והיא מתרצת את זה בכך שקיבלה אישור מהסולטאן להוציא אבנים מהאי לצורכי בנייה. ספרד שולחת את כוחותיה מסאוטה.
1859: בריטניה לא מוותרת על דרישותיה ולקראת המלחמה הבלתי נמנעת בין ספרד למרוקו, ממשלת בריטניה דורשת מראש ממשלת ספרד ליאופולדו או'דונל שלא להציב את כוחות הצבא שלו על שום נקודה במצר גיברלטר, והכוונה היא לאי פרחיל.
1887: בריטניה מכירה בריבונותה של ספרד על פרחיל. ממשלת ספרד מתכוונת לבנות מגדלור על האי.
1894: השמועות על כך שהסולטאן המרוקאי מסר את האי לבריטניה עוררו סערה בממשל הספרדי, אך הסולטאן הכחיש את השמועות.
1912: בהסכם בין ספרד לצרפת שמחלק את שטח מרוקו בין שתי המדינות לא מוזכר פרחיל, אך ספרד מציבה עליו את כוחותיה. בריטניה אינה מתנגדת.
1956: מרוקו זוכה בעצמאות ופרחיל נותר תחת ריבונותה של ספרד, מאחר שלא נזכר בהכרזת העצמאות של מרוקו.
שנות ה-60: ספרד מחזירה את כוחותיה מהאי.
1991: נחתם הסכם ידידות, שכנות טובה ושיתוף פעולה בין ספרד למרוקו.
1994: בהכרזה על סאוטה כעיר אוטונומית מוזכר פרחיל כחלק מתחומה המוניציפלי של העיר. לאור המחאה של מרוקו נמחק הסעיף של פרחיל מההכרזה.
2002: שיאו של המתח הדיפלומטי בין ספרד למרוקו מגיע בחודש יוני של אותה שנה, כאשר הצבא הספרדי מסלק את הצבא המרוקאי מפרחיל והתקרית מסתיימת בפירוז וחזרה לססטוס קוו, אף על פי שאף אחת משתי המדינות לא מוותרת על ריבונות על האי.

קישורים חיצוניים

חבלי ארץ במחלוקת
איים לא מיושבים